钦定古今图书集成/明伦汇编/官常典/第506卷 > 杨延昭
## 钦定古今图书集成/明伦汇编/官常典/第506卷 > 杨延昭

按《宋史杨业传》：业子延昭，本名延朗，后改焉。幼沉默
寡言，为儿时多戏为军阵，业尝曰：“此儿类我，每征行
必以从。”太平兴国中，补供奉官。业攻应朔，延昭为其
军先锋，战朔州城下，流矢贯臂，斗益急，以崇仪副使
出知景州。时江淮凶歉，命为江淮南都巡检使，改崇
仪使，知定远军，徙保州缘边都巡检使，就加如京使。
咸平二年冬，契丹扰边，延昭时在遂城，城小无备，契
丹攻之甚急，长围数日，契丹每督战，众心危惧。延昭
悉集城中丁壮，登陴赋器甲护守。会大寒，汲水灌城
上，旦悉为冰，坚滑不可上，契丹遂溃去，获其铠仗甚
众，以功拜莫州刺史。时真宗驻大名，傅潜握重兵顿
中山，延昭与杨嗣、石普屡请益兵以战，潜不许。及潜
抵罪，诏延昭赴行在。屡得对，访以边要。帝甚悦，指示
诸王曰：“延昭父业为前朝名将，延昭治兵护塞有父
风，深可嘉也。”厚赠遣还。是冬，契丹南侵，延昭伏锐兵
于羊山西，自北掩击，且战且退。及山西㐲发，契丹众
大败，获其将，函首以献。进本州团练使，与保州杨嗣
并命。帝谓宰相曰：“嗣及延昭并出疏外，以忠勇自效。
朝中忌嫉者众，朕力为保庇，以及于此。”五年，契丹侵
保州，延昭与嗣提兵援之，未成列，为契丹所袭，军士
多丧失，命李继宣、王汀代还，将治其罪。帝曰：“嗣辈素
以勇闻，将收其后效。”即宥之。六年夏，契丹复侵望都，
继宣逗遛不进，坐削秩，复用延昭为都巡检使。时讲防秋之策，诏嗣及延昭条上利害。又徙宁边军部署。
景德元年，诏益延昭兵满万人，如契丹骑入寇，则屯
静安军之东，令莫州部署石普屯马村西，以护屯田。
断黑卢口、万年桥敌骑奔冲之路，仍会诸路兵掎角
追袭，令魏能、张凝、田敏奇兵牵制之。时王超为都部
署，听不隶属。延昭上言：“契丹顿澶渊，去北境千里，人
马俱乏，虽众易败，凡有剽掠，率在马上。愿饬诸军，扼
其要路，众可歼焉，即幽、易数州，可袭而取。”奏入，不报。
乃率兵抵辽境，破古城，俘馘甚众。及请和，真宗选边
州守臣，御笔录以示宰相，命延昭知保州兼缘边都
巡检使。二年，追叙守御之劳，进本州防御使，俄徙高
阳关副都部署。在屯所九年，延昭不达吏事，军中牒
诉，常遣小校周正治之，颇为正所罔，因缘为奸。帝知
之，斥正还营，而戒延昭焉。大中祥符七年卒，年五十
七。延昭智勇善战，所得奉赐悉犒军，未尝问家事。出
入骑从如小校。号令严明，与士卒同甘苦，遇敌必身
先行阵，克捷推功于下，故人乐为用。在边防二十馀
年，契丹惮之，目为“杨六郎。”及卒，帝嗟悼之，遣中使护
榇以归，河朔之人多望柩而泣。录其三子官，其常从
门客亦试艺甄叙之。子文广。